CELEX: 62021TN0221
Language: da
Date: 2021-04-25 00:00:00
Title: Sag T-221/21: Sag anlagt den 25. april 2021 — Italien mod Kommissionen

14.6.2021   
            
            
               DA
            
            
               Den Europæiske Unions Tidende
            
            
               C 228/38
            
         
      Sag anlagt den 25. april 2021 — Italien mod Kommissionen
      (Sag T-221/21)
      (2021/C 228/50)
      Processprog: italiensk
      
         Parter
      
      
         Sagsøger: Republikken Italien (ved G. Palmieri, som befuldmægtiget, og avvocati dello Stato G. Rocchitta, C. Gerardis og E. Feola)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens gennemførelsesafgørelse 2021/261 af 17. februar 2021 annulleres, for så vidt som den pålægger Italien finansielle korrektioner vedrørende revisionsundersøgelserne AA/2017/013 (Arealstøtte. — TUTTI OP — Regnskabsåret 2018 — 67 368 272,99 EUR) og CEB/2018/057 (Regnskabsåret 2017 og forsinkede betalinger — TUTTI OP — nettobeløb 74 978 660,98 EUR — bruttobeløb 75 696 497,283 EUR.
               
            
                  —
               
               
                  Subsidiært annulleres samme afgørelse, for så vidt som den anvender en fast korrektion på 67 368 272,99 EUR for revisionsundersøgelsen AA/2017/013 (Arealstøtte — TUTTI OP — Regnskabsåret 2018 — 67 368 272,99 EUR), i stedet for en engangskorrektion, som AGEA har opgjort til 27 848 824,26 EUR.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fire anbringender.
      
                  1.
               
               
                  Første anbringende om revisionsundersøgelsen AA/2017/013 om arealstøtte vedrørende tilsidesættelse af artikel 4, litra h), i Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådet forordning (EF) nr. 637/2008 og Rådet forordning (EF) nr. 73/2009 (EUT 2013, L 347, s. 608) med hensyn til den definition af »permanente græsarealer«, som er fastlagt på nationalt plan i ministerielt dekret af 18. november 2014.
               
            
                  2.
               
               
                  Andet anbringende om revisionsundersøgelsen AA/2017/013 vedrørende tilsidesættelse af artikel 52, stk. 2, i Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT 2013, L 347, s. 549), og artikel 12, stk. 2 og 6, i Kommissionens forordning (EU) nr. 907/2014 af 11. marts 2014 om supplerende regler til Europa-Parlamentets og Rådets forordning (EU) nr. 1306/2013 for så vidt angår betalingsorganer og andre organer, finansiel forvaltning, regnskabsafslutning, sikkerhedsstillelse og brug af euroen (EUT 2014, L 255, s. 18) vedrørende anvendelsen af en fast sats, selv om den faktiske risiko for Unionens budget kunne beregnes.
               
            
                  3.
               
               
                  Tredje anbringende om revisionsundersøgelsen AA/2017/013 vedrørende en tilsidesættelse af artikel 296, stk. 2, TEUF og artikel 41 i Den Europæiske Unions charter om grundlæggende rettigheder vedrørende anvendelsen af et almindeligt vilkår om »en uforholdsmæssig stor indsats« som begrundelse for den faste korrektion.
               
            
                  4.
               
               
                  Fjerde anbringende om revisionsundersøgelsen CEB/2018/057 om forsinkede betalinger vedrørende en tilsidesættelse af artikel 5, stk. 4, i forordning (EU) nr. 907/2014 henset til de forsinkede betalinger, der er afholdt med hensyn til 2015-enkeltansøgningen, selv om der foreligger »særlige forvaltningsforhold«, som er forbundet med anvendelsen af reformen af den fælles landbrugspolitik 2015-2020.